
Informatīvais ziņojums
“Par Eiropas Savienības izglītības ministru un Eiropas Savienības pētniecības ministru 2024. gada 16.-17. septembra neformālajā sanāksmē izskatāmajiem jautājumiem”

Eiropas Savienības (turpmāk – ES) par izglītību un pētniecību atbildīgo ministru neformālajā sanāksmē 2024. gada 16.-17. septembrī, Budapeštā, Ungārijā paredzēts izskatīt šādus jautājumus:
1. “Eiropas grāda ietekme” – politikas diskusija;
2. “Eiropas konkurētspējas stiprināšana caur pētniecību un inovācijām un fragmentācijas mazināšana Eiropas Pētniecības telpā” – politikas diskusija;
3. “Zinātniskās pētniecības brīvības ieguldījums Eiropas Savienības konkurētspējā”.
Ungārijas prezidentūras ES Padomē prioritātes izglītības jomā ir Konkurētspējīgas Eiropas augstākās izglītības veicināšana, stratēģiskās partnerības izglītībā un mācībās un izglītības un mācību sistēmu digitālās un zaļās pārejas veicināšana. Ungārijas prezidentūras prioritātes pētniecības jomā ir Eiropas Savienības konkurētspējas stiprināšana caur fragmentācijas mazināšanu Eiropas Pētniecības telpā, pētniecības un inovāciju plaisas mazināšana un pētniecības un inovāciju sadarbības veicināšana.

ES Izglītības ministru neformālā padome 
2024.gada 16. septembra sanāksmē ES Izglītības ministru neformālās padomes darba kārtībā tiks izskatīts Izglītības un zinātnes ministrijas (turpmāk – ministrija) kompetencē esošs jautājums “Eiropas grāda ietekme.
Atsaucoties uz ES Padomes secinājumiem par secinājumiem par Eiropas stratēģiju, attīstot augstākās izglītības iestādes Eiropas nākotnei, ar mērķi stiprināt Eiropas universitāšu sadarbību[footnoteRef:1] un Padomes ieteikumu par tiltu veidošanu efektīvai Eiropas sadarbībai augstākās izglītības jomā[footnoteRef:2], valstis tiek aicinātas izpētīt kopīgus kritērijus, lai radītu “Eiropas zīmolu” kopīgām programmām Eiropas grāda ieguvē. Pašlaik plānots, ka Eiropas grādu kopīgi piešķirtu vairākas universitātes no dažādām valstīm, tas būtu integrēts valsts tiesību aktos kā jauns kvalifikācijas veids, kas akreditēts saskaņā ar normatīvajiem tiesību aktiem un kompetentās iestādes institucionālajā, reģionālā vai valsts līmenī. Ņemot vērā to, ka izglītības politika ir katras valsts nacionālā kompetence, lai pirms secinājumu pieņemšanas, šo jautājumu iespējami padziļināti izpētītu, Ungārijas prezidentūra ES Padomē diskusijai izvirzījusi tēmu “Eiropas grāda ietekme” un aicina diskutēt par šādiem jautājumiem: [1:  C 167, 21.4.2022, p. 9]  [2:  (OJ C 221, 10.6.2021, p. 14).
] 

1. Kā mēs varam nodrošināt, ka ierosinātais Eiropas grāds respektē atsevišķu dalībvalstu atšķirīgās izglītības tradīcijas un normatīvo regulējumu un valstu kompetences augstākās izglītības jomā, vienlaikus veicinot dziļāku integrāciju un sadarbību starp augstākās izglītības iestādēm, kas ņem vērā līdzsvarotu smadzeņu darbību tirāža?
2. Kā, jūsuprāt, var nodrošināt, lai tās augstākās izglītības iestādes, kuras nevar izsniegt kopīgus grādus, tostarp iespējamu Eiropas grādu, neatrastos nopietnā neizdevīgā konkurences situācijā?

Latvijas pozīcija balstās uz nacionālo pozīciju par Padomes secinājumiem par Eiropas stratēģiju attīstot augstākās izglītības iestādes Eiropas nākotnei un Padomes ieteikumu par tiltu veidošanu efektīvai Eiropas sadarbībai augstākās izglītības jomā (NACP-177)[footnoteRef:3], kā arī uz Izglītības attīstības pamatnostādnēm 2021.-2027.gadam[footnoteRef:4]. [3:  https://lim.esvis.gov.lv/cs/esvis/]  [4:  https://likumi.lv/ta/id/324332-par-izglitibas-attistibas-pamatnostadnem-20212027-gadam] 

Latvija atbalsta izcilības principu transnacionālās sadarbības formātos, kā arī reģionālus sadarbības modeļus un dažādu atbilstošu ekosistēmu iedibināšanu atbilstoši ES un nacionālo programmu ietvaram.
Latvija ir atvērta gan virzībai uz Eiropas grāda marķējuma izstrādi, gan Eiropas grāda kā jaunas kvalifikācijas izpētei. Pozitīvi vērtējam tādu rīcību, kas vērsta uz integrāciju Eiropas izglītības telpā, lai veicinātu augstākās izglītības kvalitāti un atzīšanas procesa vienkāršošanu, kā arī padarītu mobilitāti pieejamu gan studentiem, gan personālam. Latvijai ir svarīgi, ka augstskolas veicina iekļaujošu un pieejamu vidi, kas, savukārt, palielina augstskolu pievilcību akadēmiskā personāla acīs un sekmē akadēmiskā personāla atjaunotni un pēctecību.
Latvijai ir svarīgi, lai Eiropas grāds vai marķējums ne tikai respektētu akadēmisko brīvību un augstākās izglītības iestāžu autonomiju, bet arī ievērotu izglītības tradīcijas, normatīvos risinājumus un dalībvalstu nacionālās kompetences augstākās izglītības jomā. Tāpēc kritēriji Eiropas grāda iegūšanai ir jāizstrādā tā, lai tiktu respektēta katras dalībvalsts nacionālā identitāte vērtību un izglītības vides ziņā. 
Latvija uzskata, ka viens no veidiem ir izveidot ne tikai brīvprātīgu, bet elastīgu Eiropas grāda ietvaru jeb kritērijus, kas ļauj augstākās izglītības iestādēm piedalīties atbilstoši to resursiem un iespējām. Svarīgi nodrošināt, ka atšķirīgas ekonomiskās situācijas starp valstīm un augstskolām nerada šķēršļus piedalīties iniciatīvā. 
Eiropas grāda satvars varētu nodrošināt dažādu līmeņu iesaistīšanos, piemēram, dalību kopīgos grādos vai mikrokvalifikācijās, pētniecības projektos vai studentu apmaiņā, kas veicina Eiropas vērtības. Dalīšanās ar labās prakses piemēriem augstākās izglītības iestādēm ir viena no iespējām kā tām uzlabot savu sniegumu un attīstīties. Tas ļaus mazāk pieredzējušām institūcijām mācīties no tām, kuras ir veiksmīgi īstenojušas kopīgas grādu programmas vai citas partnerības formas.
Rīgas Tehniskā universitāte piedalījās vienā no Erasmus+ pilotprojektiem, kas testēja ideju par Eiropas grāda marķējumu. Projekta ietvaros tika izstrādāts zīmola prototips ar kritērijiem un vadlīnijām Eiropas kopīgā grāda programmām, kā arī rekomendācija Eiropas inženierzinātnes izglītībai. Paveikto var izmantot šī jautājuma tālākai virzībai, bet, vienlaikus, uzskatām, ka ir svarīgi iepazīties un izanalizēt pilotprojektu rezultātus.
Mūsdienu strauji mainīgajā tehnoloģiskajā vidē, pieaugot informācijas plūsmai un ikdienas izmaiņām, ir svarīgi saglabāt ciešu saikni starp mācīšanos un praktisko prasmju attīstību, zināšanu apmaiņu un atbilstību darba tirgum. Tāpēc Eiropas grādu prasībām jeb kritērijiem ir jābūt pietiekami elastīgiem, lai reaģētu uz šīm izmaiņām. Latvija uzskata, ka, lai garantētu Eiropas grādu atbilstību dalībvalstu prasībām un pielāgoties mainīgajiem apstākļiem, ir būtiski izveidot pastāvīgas vērtēšanas un atgriezeniskās saites sistēmas.
Latvija saredz, ka darbs pie iniciatīvas nākotnē varētu ietvert regulāras konsultācijas, aptaujas un novērtējumus par to, kā grāda iegūšana tiek īstenota un uztverta dažādās dalībvalstīs. Ir svarīgi veicināt visu akadēmisko aprindu (pētnieku, docentu un studentu) vienlīdzīgu mobilitāti visās dalībvalstīs. Viens no veidiem, kā to panākt, ir izveidot politiku un procedūras, kas motivē viņus atgriezties mājās pēc kursa darbu vai darba pabeigšanas.
Svarīgi, ka visos izstrādes un ieviešanas posmos notiktu dialogs ar visām ieinteresētajām pusēm un sadarbības partneriem, tostarp definējot kritērijus, kas nosaka Eiropas grādu. Ministrija ir uzsākusi konsultācijas ar iesaistītajām pusēm nacionālā līmenī. Latvijas ieskatā svarīgi par šiem jautājumiem diskutēt ES līmenī, Latvija ir gatava strādāt pie šīs iniciatīvas nosacījumiem un ieviešanas principiem kopā ar citām dalībvalstīm.

ES Pētniecības ministru neformālā padome 
2024. gada 17. septembrī ES Pētniecības ministru neformālās padomes darba kārtībā tiks izskatīti divi Izglītības un zinātnes ministrijas (turpmāk – ministrija) kompetencē esoši jautājumi: “Eiropas konkurētspējas stiprināšana caur pētniecību un inovācijām un fragmentācijas mazināšana Eiropas Pētniecības telpā” un “Zinātniskās pētniecības brīvības ieguldījums Eiropas Savienības konkurētspējā”.

1. Eiropas konkurētspējas stiprināšana caur pētniecību un inovācijām un fragmentācijas mazināšana Eiropas Pētniecības telpā
2024. gada ES zinātnes, pētniecības un inovācijas snieguma ziņojumā[footnoteRef:5] norādīts, ka samazinās Eiropas īpatsvars no globālās ekonomikas. ES pētniecības un inovāciju (turpmāk - P&I) izdevumi, kas ir būtiski produktivitātes kāpināšanai, kā procents no iekšzemes kopprodukta, ir mazāki kā ASV, Japānai, Dienvidkorejai un Ķīnai. ES ir mazāk “vienradži” (uzņēmumi ar vērtību virs 1 miljarda ASV dolāru) nekā ASV un Ķīnai. Tādēļ, nepieciešamas būtiskas rīcībpolitikas izmaņas, lai radītu lielākus stimulus privātam P&I investīcijām. [5:  https://research-and-innovation.ec.europa.eu/knowledge-publications-tools-and-data/publications/all-publications/science-research-and-innovation-performance-eu-2024-report_en] 

ES līmenī nepieciešams mazināt P&I plaisu starp inovāciju līdervalstīm un vidējām/pieaugošām inovāciju valstīm, kas, lielākoties, atrodas Dienvideiropā un Austrumeiropā. Nepieciešams arī stiprināt sadarbības tīklus un pārvarēt pārrobežu barjeras, veicinot pētnieku sadarbību caur ES P&I pamatprogrammu un Kohēzijas politikas finansējumu. Dalībvalstīm jāpalielina P&I finansējums un jāīsteno reformas reģionālo P&I ekosistēmu izveidei.
Eiropas pētniecības telpas (turpmāk – EPT) mērķis ir stiprināt ES P&I bāzi, konkurētspēju un kapacitāti stiprināt ES politiku. Ir apritējuši 4 gadi kopš EPT 2020 palaišanas un ir īstais laiks reflektēt par panākto progresu un identificēt izaicinājumus ieviešanā. EPT politikas programma 2022.-2024. gadam paredz vairāku EPT darbību ieviešanu, kas ietver dažādas tēmas, piemēram, atvērto zinātni, pētniecības infrastruktūras, karjeras, zināšanu valorizāciju, pētniecības pārvaldību, starptautisko sadarbību. EPT darbību ieviešanai vajadzētu mazināt barjeras un izveidot integrētāku pētniecības telpu, padarot ES atraktīvāku starptautiska talanta piesaistei. Šobrīd norit darbs pie EPT politikas programmas 2025.-2027. gadam, ko plānots pieņemt 2025. gadā. Ungārijas prezidentūra sanāksmē aicina ministrus diskutēt par šādiem jautājumiem:
1. Kā palielināt konkurētspēju P&I un, vienlaikus, saglabāt ES vērtības un sociālās, ekonomikas un vides prioritātes? Lūdzu dalieties ar labo praksi.
2. Kā ES var veicināt efektīvu sadarbību starp visām Dalībvalstīm, mobilizējot visus talantus uz radošumu, kā arī labāk savienojot inovāciju ekosistēmas, lai veicinātu Eiropas konkurētspēju?
3. Kādas stratēģijas un pasākumi varētu nodrošināt balansētāku ES līmeņa pētniecības un inovāciju finansējuma absorbēšanu starp dalībvalstīm?
4. Kas nepieciešams, lai nodrošinātu, ka EPT sniedz būtiskāku ieguldījumu Eiropas konkurētspējā un integrētākā pētniecības vidē ES?
5. Uz ko būtu jāfokusējas nākamajam EPT rīcībpolitikas plānam, lai sasniegtu ietekmi?
Latvijas pozīcija balstās uz Zinātnes, tehnoloģijas attīstības un inovācijas pamatnostādnēm
2021.-2027. gadam[footnoteRef:6]. [6:  https://likumi.lv/ta/id/322468-par-zinatnes-tehnologijas-attistibas-un-inovacijas-pamatnostadnem-2021-2027-gadam] 

Latvija atbalsta Ungārijas prezidentūras iniciatīvu organizēt diskusiju par ES konkurētspējas stiprināšanu, kā arī EPT politikas programmu 2025.-2027. gadam. 
Attiecībā uz ES konkurētspējas stiprināšanu, Latvija piekrīt, ka nepieciešams palielināt izdevumus P&I, lai sasniegtu izvirzīto mērķi par 3% izdevumiem P&I no IKP. Pēdējos gados, Latvija ir būtiski palielinājusi P&I intensitāti virzībā uz Nacionālajā Attīstības Plānā 2021.-2027. gadam iekļauto P&I intensitātes mērķi 1.5% no IKP[footnoteRef:7].  [7:  https://likumi.lv/ta/id/322468-par-zinatnes-tehnologijas-attistibas-un-inovacijas-pamatnostadnem-20212027-gadam] 

Latvija uzsver nepieciešamību mazināt P&I plaisu starp ES dalībvalstīm, dubultojot Dalības paplašināšanas (Widening Participation) instrumenta finansējuma īpatsvara 10. ES P&I pamatprogrammā[footnoteRef:8].  [8:  https://www.izm.gov.lv/en/media/23490/download?attachment] 

Attiecībā uz EPT politikas programmu 2025.-2027. gadam, Latvija atbalsta iniciatīvas kas padziļina EPT, vienlaikus uzsverot nepieciešamību samazināt pieaugošo rīcībpolitikas darbību (ERA Actions) skaitu. Tā vietā Latvija aicina fokusēt lielākus resursus uz dažām būtiskākajām EPT darbībām.

2. Zinātniskās pētniecības brīvības ieguldījums Eiropas Savienības konkurētspējā
Zinātniskās pētniecības brīvība ir aizsargāta ar 13. pantu ES fundamentālo tiesību hartā[footnoteRef:9] un ir neatņemama EPT sastāvdaļa. Bonnas deklarācija definē zinātniskās pētniecības brīvību kā brīvību definēt pētniecības tematus, izvēlēties pētniecības metodes, brīvību diskutēt un publiski prezentēt rezultātus[footnoteRef:10]. Tomēr, pētniecības brīvības tvērums ES līmenī nav precīzi definēts. Eiropas Komisija (turpmāk – EK) un Eiropas Parlaments šobrīd apsver izstrādāt monitoringa sistēmu pētniecības brīvībai, lai sekotu līdzi situācijai dalībvalstīs. EK plāno drīzumā publicēt pētījumu par pētniecības brīvību. [9:  https://eur-lex.europa.eu/legal-content/EN/TXT/?uri=CELEX:12012P/TXT]  [10:  https://www.bmbf.de/SharedDocs/Downloads/files/_drp-efr-bonner_erklaerung_en_with-signatures_maerz_2021.pdf?__blob=publicationFile&v=2] 

Pēdējos gados parādījušies jauni izaicinājumi, t.sk. ārvalstu iejaukšanās un mākslīgais intelekts, kas pievieno papildu sarežģītību diskusijai par pētniecības brīvību. Ungārijas prezidentūras publicētajā diskusiju dokumentā norādīts, ka domas dalās pat pētniecības brīvības ietekmi uz konkurētspēju un norāda uz potenciālām negatīvajām sekām starptautiskās sadarbības ierobežošanai. Sanāksmē Ungārijas prezidentūra aicina ministrus diskutēt par šādiem jautājumiem:
1. Kādas konkrētas pazīmes var pamatot esamību zinātniskās pētniecības brīvībai? Vai varat sniegt piemērus un labo paraksi, lai to ilustrētu?
2. Kā izveidot objektīvu monitoringa sistēmu zinātniskās pētniecības brīvībai, izfiltrējot subjektīvus elementus un kādi informāciju avoti var sniegt uzticamus datus? Kas ir “sataustāmās” pazīmes zinātniskās pētniecības brīvībai?
3. Vai nepieciešami jauni sadarbības veidi?
4. Kā zinātniskās pētniecības brīvības ideja ir savienota ar citiem mērķiem un vērtībām, kam pieaug nozīme, piemēram, konkurētspējai un pētniecības drošībai?
Latvijas pozīcija balstās Pozīcijā Nr.1 “Par principiem un vērtībām starptautiskai sadarbībai pētniecības un inovācijas jomā” (apstiprināta 2022. gada 16. jūnija Ministru kabineta sēdē) un Pozīcijā Nr. 1 “Par priekšlikumu Padomes ieteikumam pētniecības drošības stiprināšanai” (apstiprināta 2024. gada 21. maija Ministru kabineta sēdē).
Akadēmiskā brīvība ir fundamentāla vērtība P&I gan Latvijā, gan Eiropā. Latvijā, Zinātniskās darbības likuma 2. pants paredz zinātnieku neatkarību un akadēmisko brīvību[footnoteRef:11]. Augstskolu likuma 4. un 6. pants paredz augstskolu autonomiju un akadēmisko brīvību[footnoteRef:12].  [11:  https://likumi.lv/ta/id/107337-zinatniskas-darbibas-likums]  [12:  https://likumi.lv/ta/id/37967-augstskolu-likums] 

Latvija atbalsta iniciatīvu ES līmenī monitorēt akadēmisko brīvību un piemērot sankcijas ES dalībvalstīm par būtisku akadēmiskās brīvības un citu ES principu un vērtību P&I neievērošanu, t.sk. īpaši rupju pārkāpumu gadījumā ierobežojot iespējas saņemt ES P&I pamatprogrammu finansējumu.
Latvija neuzskata, ka zinātniski pētniecisko brīvību ES līmenī var nodrošināt caur detalizētiem kritērijiem, jo pārlieku formāla pieeja var pavērt durvis inovatīviem risinājumiem principu apiešanai. Tā vietā, ES pieejai būtu jābalstās principos un vērtībās, pārkāpumu izvērtēšanā jāiesaista arī zinātniskā kopiena.
Latvijas ieskatā akadēmiskā brīvība nenozīmē zinātnisko institūciju atbildības mazināšanu attiecībā uz reformu ieviešanu un atbildīgu publiskā finansējuma izlietošanu.

